
КОМИСИЯ ЗА ПРОТИВОДЕЙСТВИЕ НА КОРУПЦИЯТА И ЗА ОТНЕМАНЕ НА НЕЗАКОННО ПРИДОБИТОТО ИМУЩЕСТВО
                                                      
РЕШЕНИЕ
ЗА ПРЕКРАТЯВАНЕ НА ПРОИЗВОДСТВО
№ РП-215-18-045
гр. София, 08.08.2018 г.


	Днес, 08.08.2018г., Комисията за противодействие на корупцията и за отнемане на незаконно придобитото имущество /КПКОНПИ/, в състав:

Пламен Георгиев – Председател 
	Антоанета Георгиева - Цонкова- Член
	Силвия Къдрева - Член

При участието на стенографа ***, като изслуша докладвания от дирекция „Публичен регистър и конфликт на интереси” сигнал с рег. №ЦУ01/С-215/08.06.2018г., за да се произнесе, взе предвид следното:
Производството е по реда на чл.71, ал.1, предл.1 от Закона за противодействие ан корупцията и за отнемане на незаконно придобитото имущество (ЗПКОНПИ) и е образувано въз основа на сигнал от ***, ЕГН *** и адрес ***, вписан в регистъра на сигналите с рег. №ЦУ01/С-215/08.06.2018г. 
Същият е против адв. Р.Д.
По същество в сигнала се твърди, че адв. Р.Д. в качеството си на юрист на община *** се е явила по гр.д. №233/2018г. в като представител на ищеца *** – бивш служител от Историческия музей – *** към община ***, срещу ответника - община ***.
Към сигнала няма приложени доказателства.
В хода на проверката, относно допустимостта на сигнала е установено, че същият не отговаря на изискванията на чл.48, ал.1, т.1 и т.2 от ЗПКОНПИ – подателят на сигнала не е посочил своето ЕГН, както и заеманата от лицето, срещу което подава сигнала, висша публична длъжност по смисъла на чл.6 от ЗПКОНПИ.
С писмо изх. №ЦУ01/С-215/23.07.2018г. на подателя на сигнала е указано, че в тридневен срок от получаване на писмото следва да преведе сигнала в съответствие с изискванията на чл.48, ал.1, т.1 и т.2 от ЗПКОНПИ.
С писмо с вх. №ЦУ01/9017/25.07.2018г. при КПКОНПИ подателят на сигнала е посочил своето ЕГН и е пояснил, че Р.Д. е юрисконсулт на трудов договор с община ***. 
Комисията служебно е извършила справка в регистъра на адвокатите към адвокатска колегия – ***. 

В хода на проверката по сигнала Комисията установи следното от фактическа страна:
Сигналът е подаден от физическо лице с посочени три имена, ЕГН и адрес.
Видно от справка в регистъра на адвокатурата в адвокатска колегия – *** и справка за актуално състояние от 30.07.2018г., Р.Х.Д. е адвокат към адвокатска колегия – ***, вписана на 16.11.1995г.
При така изяснената фактическа обстановка Комисията установи следното от правна страна:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати. 
Сигналът е подаден от идентифицирано по смисъла на чл.48, ал.1, т.1 от ЗПКОНПИ лице.
Видно от чл.52 от ЗПКОНПИ наличието на лице, заемащо висша публична длъжност по смисъла на чл.6 от ЗПКОНПИ, е задължителна предпоставка за Комисията да разгледа и да се произнесе по сигнал за установяване на конфликт на интереси. На основание пар.2, ал.5 от ДР на ЗПКОНПИ, спрямо лицата, които не попадат в обхвата на чл.6 от ЗПКОНПИ, но попадат в обхвата на пар.2, ал.1 от с.з., компетентен да се произнесе относно наличието или липсата на конфликт на интереси е органът по избор или назначаване. 
В настоящия случай сигналът е подаден срещу лице, което не попада в обхвата на лицата, заемащи висша публична длъжност по смисъла на чл.6 от ЗПКОНПИ. Съгласно твърденията в сигнала, адв. Р.Д. е юрисконсулт на трудов договор с община ***. Поради това същата попада в кръга от лица, изброени в пар.2, ал.1 от ДР на ЗПКОНПИ, а не в тези, изброени в чл.6 от ЗПКОНПИ.
С оглед горното, компетентен да разгледа така подадения сигнал е органът по назначаване, а не КПКОНПИ, поради което настоящият сигнал следва да бъде изпратен по компетентност на кмета на община ***.
След като сигналът не съдържа основни реквизити, които се изискват от правна норма, така че да бъде определен като редовен (липсва лице, заемащо висша публична длъжност) и тази нередовност не е отстранена, същият се явява недопустим по смисъла на чл.27, ал.2, т.6 от АПК и административното производство следва да бъде прекратено.
С оглед на горното и на основание чл.56, ал.2, вр. с чл.27, ал.2, т.6, вр. с чл.30, ал.2 от АПК, във връзка с чл.48, ал.1, т.2 и чл.6 от ЗПКОНПИ, Комисията за противодействие на корупцията и за отнемане на незаконно придобитото имущество

Р Е Ш И:

ПРЕКРАТЯВА производството по сигнал с рег. №ЦУ01/С-215/08.06.2018г., поради липса на лице, заемащо висша публична длъжност по смисъла на чл.6 от ЗПКОНПИ.

На основание чл.31, ал.2 от АПК, във вр. с пар.2, ал.5 от ЗПКОНПИ сигналът, ведно с допълнението към него следва да бъде изпратен по компетентност на кмета на община – ***, като подателят на сигнала бъде уведомен за това.
На основание чл.76, ал.2 от ЗПКОНПИ прокуратурата може да протестира решението пред Административен съд – София-град, в едномесечен срок от съобщаването му.
 
Пламен Георгиев (п)
Председател на Комисията за противодействие на
корупцията и за отнемане на незаконно придобитото имущество

	Антоанета Георгиева- Цонкова (п)
Член на Комисията за противодействие на корупцията 
и за отнемане на незаконно придобитото имущество

	Силвия Къдрева (п)
Член на Комисията за противодействие на корупцията 
и за отнемане на незаконно придобитото имущество


